Konstruksie en die Vierde Nywerheidsrevolusie (4NR) - Solidariteit GildesSolidariteit Gildes Konstruksie en die Vierde Nywerheidsrevolusie (4NR) - Solidariteit Gildes
Tuis / Ambagte / Konstruksie en die Vierde Nywerheidsrevolusie (4NR)
Konstruksie en die Vierde Nywerheidsrevolusie (4NR)
Donderdag | 16 Januarie | 2020
Oor die afgelope 50 jaar het die Suid-Afrikaanse landskap drasties verander. Waar die omgewing van Sandton, Johannesburg, eers verspreide grasvelde en oop stukke grond gehad het, is dit vandag 'n betonoerwoud met van die hoogste geboue in Afrika.
Daar het ook baie ander dinge in die afgelope 50 jaar verander, maar die konstruksiebedryf gaan nog meesal op dieselfde trant voort. Die bedryf maak hoofsaaklik steeds staat op handearbeid, meganiese tegnologie en bestaande operasionele en sakemodelle. Die eindresultaat daarvan is dat produktiwiteit afneem of stagneer.
Volgens die Wêreld Ekonomiese Forum kan volskaalse digitalisering in die volgende dekade plaasvind, wat 'n enorme hupstoot aan die bedryf sal gee wat reeds dekades lank stagneer. Die volskaalse digitalisering kan beteken dat daar jaarliks ongeveer 12 tot 20% kostebesparings kan plaasvind, wat besparings van ongeveer 1 tot 1.7 triljoen dollar kan beteken.
Die bedryf het eers onlangs die potensiaal van digitale tegnologie begin benut, wat nuwe moontlikhede vir die bedryf skep en vernuwing meebring waar dit voorheen nie moontlik was nie. Sedert hierdie verandering het die manier waarop geboue gebou, bestuur en onderhou word, ook verander. Nuwe tegnologieë, wat gebou-inligtingsmodellering (BIM), voorafvervaardiging, 3D-drukwerk, draadlose sensors asook outomatiese en robotiese toerusting insluit, het 'n impak op die hele bedryf, regoor die wêreld. Volgens die Wêreld Ekonomiese Forum lewer die konstruksiebedryf altesaam 6% van die wêreldwye BBP en dit is juis daarom dat die bedryf se maatskaplike en ekonomiese impak baie potensiaal het vir verdere ontwikkeling en groei.
Volgens Andrew Skudder, uitvoerende hoof van Construction Computer Software, gaan die tegnologie wat vandag gebruik word, maatskappye in staat stel om hulle produktiwiteit op te stoot en help om koste te besnoei. Dit gaan ook meer oor die wysiging van die werkwyse eerder as om van poste ontslae te raak.
Hoewel die aanleer van nuwe vaardighede kan help om loopbane te bevorder, kan maatskappye wat konstruksietoerusting vervaardig of verkoop, geknou word omdat die meeste konstruksieaktiwiteite vanaf die perseel na fabrieke verskuif. Fabriekgebaseerde voorafvervaardiging maak konvensionele konstruksietoerusting irrelevant, terwyl daar 'n groter behoefte aan ander toerusting soos hyskrane ontstaan.
"Die implementering van die 4NR in die konstruksiebedryf sal tot gevolg hê dat die prestasie van die bedryf ooreenstem met dié van bedryfseweknieë soos die vervaardigings- en motorbedryf." – Dr Wesam Alaloul
Volgens dr Wesam Alaloul, 'n gesertifiseerde opleier in konstruksiekoste en volhoubaarheid, is daar nog net beperkte implementering van die 4NR in die konstruksiebedryf ten spyte van die toeganklikheid van hierdie tegnologieë. Daar is 4NR-praktyke wat in die konstruksiebedryf geïmplementeer is en reeds 'n beduidende impak op verskeie platforms het.
Een rede waarom maatskappye nog nie op groot skaal van hierdie tegnologieë gebruik maak nie, is dat die bedryf meestal bestaan uit klein tot middelslagondernemings met beperkte vermoëns. Die konstruksiemaatskappye is op die staat aangewese om hierdie implementering te bied deur middel van befondsingsprogramme en ook samewerkingsooreenkomste.
Die feit dat die implementering van innoverende tegnologie baie duur is, is ook ter sprake en maatskappye is steeds onseker of dit 'n aanwins vir die maatskappy sal wees. Verborge koste soos die instandhouding van toerusting is ook 'n faktor wat die bedryf hinder.
Nog 'n aspek wat in ag geneem moet word, is die vereistes waaraan nuwe geboue moet voldoen. Mense wil geboue net so aanpasbaar soos hulle elektroniese toestelle hê en dit moet vir talle doeleindes aangewend kan word. Daar is ook 'n beduidende behoefte aan nuwe en verbeterde vaardighede om hierdie innoverende tegnieke te benut. By 2018 se Wêreld Ekonomiese Forum in Davos het 74% van die uitvoerende hoofde aangedui dat dit hulle prioriteit is om nuwe talent te lok en die vaardighede van die bestaande arbeidsmag te verbeter. Die verbetering van integrasie en samewerking in die waardeketting (65%) en die gebruik van gevorderde tegnologie op skaal (61%) was ander sleutelaksies wat die bedryfshoofde oorweeg het.
Algemene praktyke in die bedryf moet aangepas word om hierdie innoverende tegnieke te bewerkstellig om dit bekostigbaar te maak en ook sodat dit 'n bate kan wees vir sowel klein as groter sakeondernemings sodat groei kan plaasvind wat die bedryf dringend benodig. Dit sal veral 'n hupstoot wees wat die Suid-Afrikaanse ekonomie baie nodig het. Die aanvaarding van nuwe konstruksieprosesse sal 'n wydverspreide uitwerking hê waardeur prosesse herdefinieer en verbeter word om die konstruksie-omgewing te pas.
"Die weergawe van die toekoms wat in Building a virtual world beskryf word, vereis kundiges met vaardighede in kunsmatige intelligensie, data-analise en programmering. In hierdie virtuele wêreld is daar ook 'n sterk vraag na kundiges met robotika- en ingenieursvaardighede wat mense kan oplei in konstruksie- en instandhoudingvaardighede, toesighouding en instandhouding van robotte." – Wêreld Ekonomiese Forum
Waar dit voorheen nie 'n vereiste was dat ingenieurs saam met IT-kundiges projekte aanpak om toekomstige geboue te bou nie, sal dit nou 'n alledaagse verskynsel word. Dit is ook op hierdie gebied waar daar geleenthede is vir gekwalifiseerde personeel om hulle kennis uit te brei en nuwe vaardighede aan te leer wat hulle in staat sal stel om die beste op hulle gebied te wees en te bly. In 'n wêreld wat deurlopend verander, is lewenslange leer 'n noodsaaklikheid vir elke beroep, ook in die konstruksiebedryf.